Kindermoord: Ma in hegtenis geneem | Maroela Media
Kindermoord: Ma in hegtenis geneem
Die ma van twee kleuters, wat Woensdag dood aangetref is in 'n veld in Gauteng, is Donderdag in hegtenis geneem.
Die 26-jarige Mosambiekse vrou en haar twee dogtertjies, onderskeidelik een en drie jaar oud, is Woensdagoggend deur inwoners in 'n oop stuk veld naby Zonkizizwe in Katlehong, oos van Johannesburg, gevind. Die twee dogtertjies was reeds dood en die ma is in 'n ernstige maar stabiele toestand na 'n hospitaal geneem.
Volgens die ma het sy en haar man 'n argument gehad nadat sy hom glo met 'n ander vrou betrap het. Sy en haar kinders het glo in Emalahleni (Witbank) gebly, maar haar man het hulle Dinsdag in die veld afgelaai waarna hulle in 'n bouval moes oornag. Haar man het glo ook 'n bottel koeldrank by hulle gelos wat hulle Dinsdagaand gedrink het. Sy sê haar kinders was reeds dood toe sy die volgende oggend wakker geword het.
Lt.kol. Lungelo Dlamini, 'n Gautengse polisiewoordvoerder, het Donderdag gesê verdere ondersoek oor die dogtertjies se dood het tot die ma se inhegtenisname gelei en dat daar teenstrydighede in haar verklaring was. "Haar oorspronklike verklaring was vals. Die polisie het ook verskeie ooggetuies ondervra wat bevestig dat sy nie van Emalahleni is nie, en dat haar familie in Zonkizizwe woon," het Dlamini gesê.
Die pa van die kinders is ook intussen opgespoor en het 'n verklaring aan die polisie oorhandig.
Die kinders is vermoedelik vergiftig. Die oorsaak van hul dood sal met 'n nadoodse ondersoek vasgestel word.
"Die ma staar twee aanklagte van moord in die gesig," het Dlamini gesê. "Sy is nou onder polisiebewaking by die Natalspruit-hospitaal."